Roodepoort-eiendomsagent vermis ná afspraak met kliënteHanle Lategan. Foto: Facebook Opvolg: Roodepoort-eiendomsagent se liggaam dalk gevind ŉ Eiendomsagent van Roodepoort word vermis nadat sy Maandagaand ŉ huis in Krugersdorp aan kliënte sou gaan wys en nie weer teruggekeer het nie. Hanle Lategan, ŉ eiendomsagent by RE/MAX Masters, het glo vermis geraak nadat sy net voor 18:00 op pad was om ŉ huis in Rant-en-Dal aan kliënte te wys. Toe sy nie ná die afspraak teruggekeer het nie, het haar kollegas onraad gemerk en haar gebel, maar haar selfoon was afgeskakel. Dit is egter nie duidelik of Lategan wel die afspraak nagekom het nie. Kapt. Appel Ernst, woordvoerder van die polisie, het aan Maroela Media gesê daar is omstreeks 18:30 by ŉ kitsbank gepoog om geld met Lategan se bankkaart te trek. “Lategan is laas by ŉ privaat hospitaal in Krugersdorp gesien. Die polisie is bewus van gerugte dat daar twee mans by haar was, maar dit is in hierdie stadium net bespiegeling en kan nog nie bevestig word nie,” het Ernst gesê. Ernst het gesê die moontlikheid word ondersoek dat Lategan se verdwyning verband hou met die opspraakwekkende kattebak-moorde vroeër vandeesmaand in Krugersdorp, maar daar is nog geen bewyse dat die sake met mekaar verband hou nie. Kevin Mc Alpine (29), ŉ makelaar van Krugersdorp, se liggaam is Donderdagaand in sy motor se kattebak gevind. Net meer as twee weke vantevore is Anthony Schofield (67) se liggaam in die kattebak van sy motor in Premierstraat in Krugersdorp-Noord gevind. Schofield het glo ook as makelaar gewerk. Volgens Eblockwatch word die publiek versoek om op die uitkyk te wees vir ŉ groen tweedeur- Opel Corsa met die nommerplaat TGS 883 GP. Mense wat die motor gewaar, kan dit by die naaste polisiestasie aanmeld.